Title: ระเบียบกรมสรรพสามิต ว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม พ.ศ. 2552

ระเบียบกรมสรรพสามิต

ระเบียบกรมสรรพสามิต
ว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียน
ให้แก่ผู้ประกอบอุตสาหกรรม
พ.ศ.
๒๕๕๒[๑]

เพื่อเป็นการอำนวยความสะดวกและให้เกิดความเป็นธรรมแก่ผู้ประกอบอุตสาหกรรมในการบริหารจัดการเกี่ยวกับการซื้อ
การขน การใช้ และการเก็บรักษา เครื่องหมายแสดงการเสียภาษีจดทะเบียน
ซึ่งเป็นการอนุวัติตามความในมาตรา ๖ มาตรา ๗๓ และมาตรา ๗๔
แห่งพระราชบัญญัติภาษีสรรพสามิต พ.ศ. ๒๕๒๗ อธิบดีกรมสรรพสามิตจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบกรมสรรพสามิต
ว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม
พ.ศ. ๒๕๕๒

ข้อ ๒  ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓  ให้ยกเลิก
๓.๑ ระเบียบกรมสรรพสามิต
ว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม
พ.ศ. ๒๕๔๐ ลงวันที่ ๓๐ ธันวาคม พ.ศ. ๒๕๔๐
๓.๒ ระเบียบกรมสรรพสามิต
ว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม
(ฉบับที่ ๒) พ.ศ. ๒๕๕๐ ลงวันที่ ๒๔ สิงหาคม พ.ศ. ๒๕๕๐

ข้อ ๔  เครื่องหมายแสดงการเสียภาษีจดทะเบียนที่ผู้ประกอบอุตสาหกรรมจะได้รับการจ่ายชดเชยต้องอยู่ในกรณีดังต่อไปนี้
๔.๑
เครื่องหมายแสดงการเสียภาษีจดทะเบียนของผู้ประกอบอุตสาหกรรมที่ยังไม่ได้ชำระภาษีซึ่งเก็บรักษาอยู่
ณ สถานที่เก็บในโรงอุตสาหกรรม ภายใต้การควบคุมของเจ้าพนักงานสรรพสามิต รวมทั้งที่ชำระภาษีแล้วและเจ้าพนักงานสรรพสามิตได้จ่ายมอบให้แก่ผู้ประกอบอุตสาหกรรมไปแล้ว
๔.๑.๑ ได้เกิดเป็นรา เป็นสนิม สกปรก
หรือเสื่อมคุณภาพจนไม่สมควรนำไปใช้ผนึกภาชนะบรรจุสินค้าหรือใช้ไม่ได้โดยประการอื่นใด
๔.๑.๒
มีลักษณะไม่ครบถ้วนถูกต้องตามที่ได้จดทะเบียนไว้และไม่เหมาะสมที่จะนำไปใช้ผนึกภาชนะบรรจุสินค้าได้
๔.๑.๓
ซึ่งยังไม่ได้มีการนำไปใช้ผนึกภาชนะและผู้ประกอบอุตสาหกรรมไม่ประสงค์จะใช้ผนึกภาชนะอีกต่อไป
๔.๒
เครื่องหมายแสดงการเสียภาษีจดทะเบียนที่ผนึกภาชนะแล้ว
แต่เครื่องจักรขัดข้องจนเป็นเหตุให้
๔.๒.๑ ไม่มีการบรรจุสินค้า
หรือบรรจุสินค้าแล้วแต่ปริมาตรขาดหรือเกินไปจนไม่สามารถนำออกจากโรงอุตสาหกรรมเพื่อจำหน่ายในท้องตลาดตามปกติได้
๔.๒.๒ ภาชนะแตกรั่วหรือเสียหายระหว่างผลิต
๔.๒.๓ เครื่องหมายแสดงการเสียภาษีจดทะเบียนนั้น
ถูกผนึกไว้ในสภาพที่ผิดปกติ จนไม่สามารถนำออกจากโรงอุตสาหกรรมเพื่อจำหน่ายในท้องตลาดตามปกติได้
๔.๓ กรณีอื่น ๆ ตามที่อธิบดีเห็นสมควร

ข้อ ๕  การตัดบัญชีและการจ่ายชดเชยเครื่องหมายแสดงการเสียภาษีจดทะเบียน
ให้แก่ผู้ประกอบอุตสาหกรรม มีขั้นตอนดำเนินการดังนี้
๕.๑ ให้ผู้ประกอบอุตสาหกรรมยื่นคำขอต่อสำนักงานสรรพสามิตพื้นที่ที่โรงอุตสาหกรรมตั้งอยู่
เพื่อขอให้คณะกรรมการไปตรวจสอบและทำลายเครื่องหมายแสดงการเสียภาษีจดทะเบียนตามข้อ
๔ ที่ยังไม่ได้ชำระภาษี โดยเก็บรักษาอยู่ ณ
สถานที่เก็บในโรงอุตสาหกรรมภายใต้การควบคุมของเจ้าพนักงานสรรพสามิต
หรือที่ชำระภาษีแล้วและเจ้าพนักงานสรรพสามิตได้จ่ายมอบให้แก่ผู้ประกอบอุตสาหกรรมไปแล้ว
แล้วแต่กรณี
๕.๒
ให้ผู้ประกอบอุตสาหกรรมที่ขอตัดบัญชีหรือขอจ่ายชดเชยเครื่องหมายแสดงการเสียภาษีจดทะเบียนในแต่ละครั้งจะต้องมีเครื่องหมายแสดงการเสียภาษีจดทะเบียนที่ขอตัดบัญชีหรือขอจ่ายชดเชยมีมูลค่าภาษีครั้งละไม่ต่ำกว่า
๑๐๐,๐๐๐ บาท และไม่เกิน ๕๐๐,๐๐๐
บาท แต่ถ้าต่ำกว่า ๑๐๐,๐๐๐ บาท
ให้ขอได้เพียงครั้งเดียวภายในหนึ่งรอบระยะเวลาบัญชีของผู้ประกอบอุตสาหกรรม
แล้วแต่กรณี
ในกรณีที่ผู้ประกอบอุตสาหกรรมไม่สามารถขอตัดบัญชีหรือขอจ่ายชดเชยเครื่องหมายแสดงการเสียภาษีจดทะเบียนตามวรรคหนึ่งได้
ให้ขออนุมัติจากอธิบดีเป็นกรณีไป
๕.๓ ให้คณะกรรมการดังต่อไปนี้
ไปตรวจสอบเครื่องหมายแสดงการเสียภาษีจดทะเบียน ตาม ๕.๑
๕.๓.๑ สำหรับการบริหารราชการในเขตกรุงเทพมหานคร
ประกอบด้วย
(๑)
ผู้อำนวยการสำนักมาตรฐานและพัฒนาการจัดเก็บภาษี ๑ หรือผู้แทน
(๒) ผู้อำนวยการสำนักงานสรรพสามิตภาคที่ ๑๐
หรือผู้แทน
(๓) สรรพสามิตพื้นที่กรุงเทพมหานคร ๑ - ๕
ที่โรงอุตสาหกรรมตั้งอยู่ หรือผู้แทน
ทั้งนี้ ผู้แทนตาม (๑) (๒) (๓)
ต้องเป็นข้าราชการประเภทวิชาการระดับชำนาญการ หรือประเภททั่วไป ระดับชำนาญงาน
ขึ้นไป
๕.๓.๒ สำหรับการบริหารราชการในเขตจังหวัดอื่น ประกอบด้วย
(๑) สรรพสามิตพื้นที่ที่โรงอุตสาหกรรมตั้งอยู่
หรือผู้แทน
(๒) นักวิชาการสรรพสามิตหรือเจ้าพนักงานสรรพสามิต
ปฏิบัติงานในฐานะหัวหน้าสำนักงานสรรพสามิตพื้นที่สาขาที่โรงอุตสาหกรรมตั้งอยู่
หรือผู้แทน หรือเจ้าพนักงานสรรพสามิต ระดับชำนาญงานลงมา สำนักงานสรรพสามิตพื้นที่ที่โรงอุตสาหกรรมตั้งอยู่
ในกรณีที่ไม่มีสำนักงานสรรพสามิตพื้นที่สาขา
(๓) นักวิชาการสรรพสามิต ระดับชำนาญการ
นักตรวจสอบภาษีระดับชำนาญการ หรือเจ้าพนักงานสรรพสามิต ระดับชำนาญงาน
สำนักงานสรรพสามิตพื้นที่ที่โรงอุตสาหกรรมตั้งอยู่
เมื่อคณะกรรมการทำการตรวจสอบแล้ว
ให้ทำบันทึกรายละเอียดแสดงจำนวนเครื่องหมายแสดงการเสียภาษีจดทะเบียนที่สมควรทำลายไว้เป็นหลักฐานสองฉบับ
มอบให้ผู้ประกอบอุตสาหกรรมหนึ่งฉบับ
อีกหนึ่งฉบับส่งให้คณะกรรมการควบคุมการทำลายเครื่องหมายแสดงการเสียภาษีจดทะเบียน
เพื่อดำเนินการต่อไป
๕.๔ ให้คณะกรรมการดังต่อไปนี้
ไปควบคุมการทำลายเครื่องหมายแสดงการเสียภาษีจดทะเบียนตาม ๕.๓
๕.๔.๑ สำหรับการบริหารราชการในเขตกรุงเทพมหานคร
ประกอบด้วย
(๑) นักวิชาการสรรพสามิต ระดับชำนาญการพิเศษ
ส่วนมาตรฐานและพัฒนาการจัดเก็บภาษี ๓ สำนักมาตรฐานและพัฒนาการจัดเก็บภาษี ๑
หรือผู้แทน
(๒) นิติกร ระดับชำนาญการพิเศษ
ปฏิบัติงานในฐานะหัวหน้าส่วนกฎหมายและระเบียบ สำนักกฎหมาย หรือผู้แทน
(๓) นักวิชาการสรรพสามิตหรือเจ้าพนักงานสรรพสามิต
ปฏิบัติงานในฐานะหัวหน้าฝ่ายบริหารและจัดเก็บภาษี
สำนักงานสรรพสามิตพื้นที่ที่โรงอุตสาหกรรมตั้งอยู่ หรือผู้แทน
ทั้งนี้ ผู้แทนตาม (๑) (๒) (๓)
ต้องเป็นข้าราชการประเภทวิชาการระดับชำนาญการ หรือประเภททั่วไป ระดับชำนาญงาน
ขึ้นไป
๕.๔.๒ สำหรับการบริหารราชการในเขตจังหวัดอื่น
ประกอบด้วย
(๑) นักวิชาการสรรพสามิต ระดับชำนาญการ
ฝ่ายบริหารและจัดเก็บภาษีสำนักงานสรรพสามิตพื้นที่ที่โรงอุตสาหกรรมตั้งอยู่
หรือผู้แทน
(๒) นักวิชาการสรรพสามิต ระดับชำนาญการ
ปฏิบัติงานในฐานะหัวหน้าฝ่ายป้องกันและปราบปราม
สำนักงานสรรพสามิตพื้นที่ที่โรงอุตสาหกรรมตั้งอยู่ หรือผู้แทน
(๓) เจ้าพนักงานสรรพสามิต ระดับชำนาญงานขึ้นไป
สำนักงานสรรพสามิตพื้นที่ที่โรงอุตสาหกรรมตั้งอยู่
๕.๕
ให้คณะกรรมการควบคุมการทำลายเครื่องหมายแสดงการเสียภาษี จดทะเบียนตาม ๕.๔
ดำเนินการควบคุมการทำลายให้แล้วเสร็จ
และมีจำนวนครบถ้วนถูกต้องตามบันทึกของคณะกรรมการตรวจสอบเครื่องหมายแสดงการเสียภาษีจดทะเบียนตาม
๕.๓ โดยใช้วิธีการ คือ
๕.๕.๑ เครื่องหมายแสดงการเสียภาษีจดทะเบียนตาม
๔.๑ และ ๔.๒.๒ ให้ทำลายโดยใช้วิธีหนึ่งวิธีใด ดังต่อไปนี้
(๑) ใช้รถบดทำลาย
(๒) ใช้เครื่องจักรบดทำลาย
(๓) ใช้วิธีเผาไฟทำลาย
(๔) ใช้วิธีการอื่น ๆ ตามที่อธิบดีเห็นสมควร
๕.๕.๒ เครื่องหมายแสดงการเสียภาษีตาม ๔.๒.๑ และ
๔.๒.๓ ให้ทำลายโดยใช้วิธีหนึ่งวิธีใด ดังต่อไปนี้
(๑)
ใช้วิธีการเปิดหรือเจาะทำลายเครื่องหมายแสดงการเสียภาษีจดทะเบียน
(๒)
กรณีที่จดทะเบียนภาชนะบรรจุเป็นเครื่องหมายแสดงการเสียภาษีจดทะเบียนให้เจาะทำลายแล้วเทน้ำทิ้ง
นำภาชนะนั้นไปเผาไฟ หรือบดทำลายโดยใช้เครื่องจักร หรือรถบดทำลาย
(๓) ใช้วิธีการอื่น ๆ ตามที่อธิบดีเห็นสมควร
๕.๕.๓ กรณีอื่น ๆ
ให้ใช้วิธีการตามที่อธิบดีเห็นสมควร
เมื่อทำลายเครื่องหมายแสดงการเสียภาษีจดทะเบียนเสร็จแล้ว
ให้คณะกรรมการควบคุมการทำลายเครื่องหมายแสดงการเสียภาษีจดทะเบียน
ทำบันทึกรายละเอียดไว้เป็นหลักฐานสองฉบับ มอบให้ผู้ประกอบอุตสาหกรรมหนึ่งฉบับ
อีกหนึ่งฉบับเสนอสำนักงานสรรพสามิตพื้นที่ที่โรงอุตสาหกรรมตั้งอยู่
๕.๖
การอนุมัติให้ตัดบัญชีและจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมให้ดำเนินการดังนี้
๕.๖.๑
ในกรณีทำลายเครื่องหมายแสดงการเสียภาษีจดทะเบียนที่ยังไม่ได้ชำระภาษี
ซึ่งเก็บรักษาอยู่ ณ สถานที่เก็บภายใต้การควบคุมของเจ้าพนักงานสรรพสามิต
ให้สรรพสามิตพื้นที่ที่โรงอุตสาหกรรมตั้งอยู่อนุมัติให้ตัดยอดจำนวนนั้นออกจากบัญชีรับ
- จ่ายเครื่องหมายแสดงการเสียภาษีจดทะเบียน
๕.๖.๒
ในกรณีทำลายเครื่องหมายแสดงการเสียภาษีจดทะเบียนที่ได้ชำระภาษีแล้วและเจ้าพนักงานสรรพสามิตได้จ่ายมอบให้แก่ผู้ประกอบอุตสาหกรรมไปแล้ว
(๑)
ให้ผู้ประกอบอุตสาหกรรมยื่นคำร้องขอจ่ายชดเชยเครื่องหมายแสดงการเสียภาษีจดทะเบียน พร้อมทั้งแนบสำเนาบันทึกของคณะกรรมการทั้งสองคณะที่ไปตรวจสอบและควบคุมการทำลายเครื่องหมายแสดงการเสียภาษีจดทะเบียนกับเรื่องราวขออนุญาตสั่งซื้อเครื่องหมายแสดงการเสียภาษีจดทะเบียน
(ภษ. ๐๑ - ๒๓) และเรื่องราวขออนุญาตขนเครื่องหมายแสดงการเสียภาษีจดทะเบียน (ภษ. ๐๑
- ๒๔)
ต่อสำนักงานสรรพสามิตพื้นที่ที่โรงอุตสาหกรรมตั้งอยู่เพื่อตรวจสอบความถูกต้องและส่งให้สำนักมาตรฐานและพัฒนาการจัดเก็บภาษี
๑ เพื่อพิจารณาอนุมัติให้จ่ายชดเชยเครื่องหมายแสดงการเสียภาษีจดทะเบียนต่อไป
(๒)
เมื่อผู้อำนวยการสำนักมาตรฐานและพัฒนาการจัดเก็บภาษี ๑ อนุมัติให้จ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมแล้ว
ให้ส่งเรื่องกลับไปยังสำนักงานสรรพสามิตพื้นที่ที่โรงอุตสาหกรรมตั้งอยู่
เพื่อจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม
(๓) ในการจ่ายเครื่องหมายแสดงการเสียภาษีจดทะเบียนชดเชยแก่ผู้ประกอบอุตสาหกรรมให้จ่ายตามมูลค่าภาษีที่ได้ชำระไว้จริง
หากอัตราภาษีเปลี่ยนแปลงไปจากอัตราเดิม
ให้จ่ายเครื่องหมายแสดงการเสียภาษีจดทะเบียนมากขึ้นหรือน้อยลง แล้วแต่กรณี
(๔)
ให้สำนักงานสรรพสามิตพื้นที่ที่โรงอุตสาหกรรมตั้งอยู่ หมายเหตุไว้ในบัญชีรับ -
จ่ายเครื่องหมายแสดงการเสียภาษีจดทะเบียนด้วย
หากไม่มีเครื่องหมายแสดงการเสียภาษีจดทะเบียนอยู่ในความควบคุมของเจ้าพนักงานสรรพสามิตให้จ่ายชดเชยจากโรงงานผลิตเครื่องหมายแสดงการเสียภาษีจดทะเบียนซึ่งผู้ประกอบอุตสาหกรรมสั่งซื้อ
๕.๗ เมื่อได้ตัดบัญชีหรือจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมแล้ว
ให้สรรพสามิตพื้นที่ที่โรงอุตสาหกรรมตั้งอยู่รายงานให้ผู้อำนวยการสำนักมาตรฐานและพัฒนาการจัดเก็บภาษี
๑ ทราบต่อไป

ข้อ ๖  ให้ผู้อำนวยการสำนักมาตรฐานและพัฒนาการจัดเก็บภาษี
๑ รักษาการตามระเบียบนี้

ประกาศ
ณ วันที่ ๔ กุมภาพันธ์ พ.ศ. ๒๕๕๒
สุรพล
 สุประดิษฐ์
รองอธิบดี
รักษาการในตำแหน่ง
ที่ปรึกษาด้านการพัฒนาและบริหารการจัดเก็บภาษี
ปฏิบัติราชการแทน
อธิบดีกรมสรรพสามิต

ปริยานุช/ผู้จัดทำ
๑๘
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๓๖ ง/หน้า ๑/๑๐ มีนาคม ๒๕๕๒